**ຮອງຜູ້ອໍານວຍການ ທລຍ ພ້ອມດ້ວຍຄະນະ** ແລະ ອົງການເພື່ອການພັດທະນາ ແລະ ຮ່ວມມື

ຂອງປະເທດສະວິດເຊີແລນ (SDC) ເຂົ້າພົບ**ຮອງເຈົ້າແຂວງຫຼວງນໍ້າທາ**

**ໃນລະຫວ່າງວັນທີ 19 ພະຈິກ 2020 ອົງການເພື່ອການພັດທະນາ ແລະ ຮ່ວມມື ຂອງປະເທດສະວິດເຊີແລນ (SDC), ພະແນກກະສິກໍາ ແລະ ປ່າໄມ້ ແລະ ຮອງຜູ້ອໍານວຍການ ທລຍ ພ້ອມດ້ວຍຄະນະ ເຂົ້າພົບລາຍງານ ທ່ານອ່ອນຈັນ ຄໍາພາວົງ, ຮອງເຈົ້າແຂວງຫຼວງນໍ້າທາ ກ່ຽວກັບຜົນຂອງການລົງໄປຕິດຕາມ, ກວດກາ ການຈັດຕັ້ງປະຕິບັດໂຄງການທີ່ ຊຸມຊົນຈັດຕັ້ງປະຕິບັດເອງ.**

**ໃນລະຫວ່າງວັນທີ 16-18 ພະຈິກ 2020 ຜ່ານມາ ຄະນະດັ່ງກ່າວ ໄດ້ໄປຢ້ຽມຢາມ ກຸ່ມບົວລະບັດຮັກສາທາງ, ການກໍ່ສ້າງຂົວອູ່ ແລະ ໂຄງການທຶນສົມທົບຂອງລັດຖະບານ ສປປ ລາວ ໃນຮອບວຽນ 17 ປີ 2020 ຢູ່ເມືອງນາແລ ແລະ ເມືອງວຽງພູຄາ ແຂວງຫຼວງນໍ້າທາ. ຜົນຂອງການຢ້ຽມຢາມພົບວ່າ, ຮູບແບບການຈັດຕັ້ງປະຕິ ບັດໂຄງການຍ່ອຍ ໂດຍຊຸມຊົນເປັນເຈົ້າການເຮັດ ເອງທຸກຂັ້ນຕອນນີ້ ແມ່ນເລິ່ມແຕ່ການວາງແຜນ, ສໍາຫຼວດຄິດໄລ່ອອກແບບ, ຈັດຊື້-ຈັດຈ້າງອຸປະກອນກໍ່ສ້າງ ແລະ ຈັດຫາວິຊາການຊຸມຊົນຂອງທິມງານບ້ານ ພາຍໃຕ້ການມີສ່ວນຮ່ວມ ແລະ ເປັນເຈົ້າການຂອງປະຊາຊົນພາຍໃນບ້ານໃນການກໍ່ສ້າງໂຄງການຍ່ອຍ**

**ໃນໄລຍະຜ່ານມາ ກໍຄືໃນປີ 2020 ແມ່ນມີຜົນສໍາເລັດ ແລະ ເປັນຮູບແບບອັນດີ ຈະຕ້ອງໄດ້ສືບຕໍ່ຜັນຂະຫຍາຍໄປສູ່ພື້ນທີ່ເປົ້າໝາຍອື່ນໆຕຶ່ມ. ເພາະຮູບແບບນີ້ ເປັນຮູບແບບ ທີ່ສາມາດສ້າງວຽກເຮັດງານທຳໃຫ້ແກ່ຊາວ ບ້ານຜູ້ທຸກຍາກໄດ້. ນອກນັ້ນ, ຍັງສ້າງຄວາມເຂັ້ມແຂງໃຫ້ແກ່ອົງການຈັດຕັ້ງບ້ານ ທັງເປັນການສ້າງນັກພັດທະນາກອນຢູ່ຂັ້ນບ້ານດ້ານການເປັນຊ່າງປູນ, ຊ່າງໄມ້ຜູ້ທີ່ທຸກຍາກ ບໍ່ມີວຽກເຮັດງານທໍາ ມີວິຊາອາຊີບທີ່ໝັ້ນຄົງ ພາຍຫຼັງໂຄງການຍ່ອຍຂອງບ້ານສໍາເລັດ ເຂົາເຈົ້າກໍສາມາດຖືເອົາອາຊີບນີ້ ໄປຮັບເໝົາກໍ່ສ້າງໃຫ້ກັບບ້ານອຶ່ນໆໃນຂົງເຂດດັ່ງ ກ່າວ ເພື່ອຫາລາຍໄດ້ເພິ່ມໃຫ້ກັບຄອບຄົວໄດ້ອີກ ຊຶ່ງຖືໄດ້ວ່າ ເປັນການສ້າງອາຊີບທີ່ໝັ້ນຄົງໃຫ້ຊຸມຊົນໃນຂົງເຂດດັ່ງກ່າວໄດ້. ສ່ວນດ້ານການຄຸ້ມຄອງບໍລິຫານງົບປະມານ, ການດຳເນີນການຈັດຊື້-ຈັດຈ້າງ ແລະ ກວດກາຕິດຕາມຄຸນນະພາບຂອງສິ່ງກໍ່ສ້າງກໍ່ເຫັນວ່າຈັດຕັ້ງປະຕິບັດໄດ້ດີຂຶ້ນກວ່າເກົ່າ. ດັ່ງນັ້ນຮູບແບບທີ່ຊຸມຊົນຈັດຕັ້ງປະຕິບັດໂຄງການ ດ້ວຍຕົນເອງນີ້ ຍັງເປັນການແກ້ໄຂຄວາມທຸກຍາກໂດຍກົງໃຫ້ກັບຄອບຄົວທຸກຍາກທີ່ສຸດພາຍໃນບ້ານ. ເນື່ອງຈາກ ຊຸມຊົນໄດ້ຮັບຄ່າຕອບແທນໃນເວລາມາອອກແຮງງານກໍ່ສ້າງໂຄງການຍ່ອຍ, ຊຶ່ງລາຍຮັບດັ່ງກ່າວສາມາດນໍາໄປຊື້ອາ ຫານ ການກິນ ແລະ ໃຊ້ຈ່າຍອື່ນໆທີ່ຈຳເປັນພາຍໃນຄອບຄົວ, ລວມທັງໄດ້ສ້າງຄວາມເປັນເຈົ້າການໃຫ້ແກ່ຊຸມຊົນໃນການປົກປັກຮັກສາສິ່ງກໍສ້າງທີ່ລັດໄດ້ລົງທຶນໃຫ້ສາມາດນຳໃຊ້ໄດ້ຍາວນານ ເພາະວ່າ: “ຊຸມຊົນມີຄວາມພາກພູມ ໃຈ ໃນສິ່ງທີ່ເຂົາເຈົ້າໄດ້ເຮັດເອງ”.**

**ທ່ານ ນາງ Aurelie Righetti, ຫົວໜ້າແຜນງານດ້ານການປົກຄອງ ແລະ ການມີສ່ວນຮ່ວມຈາກ SDC ໄດ້ໃຫ້ທັດສະນະວ່າ: ສໍາລັບການມາເຮັດວຽກຢ້ຽມຢາມເປັນເວລາ 3 ວັນ ຢູ່ເມືອງນາແລ ແລະ ວຽງພູຄາ ແຂວງຫຼວງນໍ້າທາຄັ້ງນີ້ ເປັນຄັ້ງທໍາອິດທີ່ຂ້າພະເຈົ້າໄດ້ມາທາງເໜືອຂອງ ສປປ ລາວ ຊຶ່ງເປັນສະຖານທີ່ສວຍງາມ ແລະ ຜູ້ຄົນລ້ວນແຕ່ມີນໍ້າໃຈດີງາມ. ອົງການເພື່ອການພັດທະນາ ແລະ ຮ່ວມມື ຂອງປະເທດສະວິດເຊີແລນ ໄດ້ໃຫ້ການສະໜັບສະໜູນ ກອງທຶນຫຼຸດຜ່ອນຄວາມທຸກຍາກ ແຕ່ປີ 2008, ມາຮອດປະຈຸບັນແມ່ນຄົບຮອບ 12 ປີແລ້ວ. ໄລຍະຜ່ານມາຂອງໂຄງການ ທີ່ຂ້າພະເຈົ້າໄດ້ໄປຢ້ຽມຢາມ 5 ບ້ານ ຊຶ່ງມີ 10 ໂຄງການຍ່ອຍທີ່ແຕກຕ່າງກັນ, ພວກເຮົາຢາກຮູ້ວ່າການຈັດຕັ້ງປະຕິບັດໂຄງການເຫຼົ່ານັ້ນ ໄດ້ບັນລຸຕາມຈຸດປະສົງ ແລະ ບັນລຸເປົ້າໝາຍຂອງ ທລຍ ເພື່ອປັບປຸງການເຂົ້າເຖິງສິ່ງອໍານວຍຄວາມສະດວກຕ່າງໆຂອງຊຸມຊົນຫຼືບໍ່. ອີກດ້ານໜຶ່ງກໍເບິ່ງວ່າ ໄດ້ກະຕຸກຊຸກຍູ້ພໍ່ແມ່ປະຊາ ຊົນມີສ່ວນຮ່ວມໃນການກໍ່ສ້າງຫຼືບໍ່.**

**ຂ້າພະເຈົ້າມີຄວາມປະທັບໃຈໃນການຈັດຕັ້ງປະຕິບັດວຽກງານຂອງ ທລຍ ສະແດງອອກຢູ່ບ່ອນວ່າ ພໍ່ແມ່ປະຊາຊົນມີຄວາມຮັບຜິດຊອບ ແລະ ມີຄວາມເປັນເຈົ້າການໃນການຄັດເລືອກບຸລິມະສິດຄວາມຕ້ອງການດ້ວຍຕົນເອງ ເພື່ອພັດທະນາບ້ານຂອງຕົນເອງ ເຊັນ: ການວາງແຜນພັດທະນາບ້ານ, ການປະກອບສ່ວນວັດຖຸທ້ອງຖິ່ນທີ່ຫາໄດ້ເຂົ້າໃນການຈັດຕັ້ງປະຕິບັດໂຄງການຍ່ອຍ, ຂ້າພະເຈົ້າໄດ້ເຫັນສິ່ງກໍ່ສ້າງຍັງຢູ່ໃນສະພາບທີ່ດີ ແລະ ມີການປັບປຸງໃຫ້ດີຂຶ້ນເຊັ່ນ: ທາງເຂົ້າຫາບ້ານ, ລະບົບຊົນລະປະທານ ມີນໍ້າຮັບໃຊ້ໃນການປູກເຂົ້າ ແລະ ພືດຜັກຕ່າງໆ. ມີຫຼາຍໆໂຄງການຍ່ອຍທີ່ຂ້າພະເຈົ້າໄດ້ງິນຈາກຊາວບ້ານແມ່ນເຮັດໃຫ້ຊີວິດການເປັນຢູ່ຂອງເຂົາເຈົ້າໄດ້ຮັບການປັບປຸງດີຂຶ້້ນ,ຂ້າພະເຈົ້າຮູ້ສຶກປະທັບໃຈຫຼາຍ.**

**ນອກຈາກນັ້ນ ຂ້າພະເຈົ້າ ມີຄວາມປະທັບໃຈກັບການເຮັດວຽກຂອງອົງການປົກຄອງເມືອງທີ່ໄດ້ຮ່ວມເຮັດວຽກນໍາພວກຂ້າພະເຈົ້າຕະຫຼອດເວລາຂອງການມາເຮັດວຽກໃນຄັ້ງນີ້. ຂ້າພະເຈົ້າເຫັນວ່າອົງການປົກຄອງເມືອງມີຄວາມຕັ້ງໃຈ ແລະ ຈິງຈັງກັບການເຮັດວຽກນໍາພວກຂ້າພະເຈົ້າ.**

**ຂ້າພະເຈົ້າເຫັນວ່າ ທລຍ ມີໝາກຜົນສໍາເລັດຫຼາຍດ້ານ ແລະ ພໍ່ແມ່ປະຊາຊົນກໍ່ຈະຈາລຶກໄວ້ໃນໃຈຢ່າງບໍ່ມີວັນລືມ. ທລຍ ໄດ້ປະກອບສ່ວນເຂົ້າໃນການຊ່ວຍເຫຼືອ ໃນຫຼາຍຂະແໜງການທີ່ແຕກຕ່າງກັນເຊັ່ນ: ສຶກສາທິການ ແລະ ກິລາ, ສາທາລະນະສຸກ, ກະສິກໍາ ແລະ ປ່າໄມ້, ໂຍທາທິການ ແລະ ຂົນສົ່ງ ຊຶ່ງເປັນສິ່ງທີ່ຂ້າພະເຈົ້າມີຄວາມປະທັບໃຈ ແລະ ຢາກໃຫ້ ທລຍ ສືບຕໍ່ຈັດຕັ້ງປະຕິບັດຕໍ່ໄປໃນອະນາຄົດ.**